CELEX: 62020TN0689
Language: mt
Date: 2020-11-17 00:00:00
Title: Kawża T-689/20: Rikors ippreżentat fis-17 ta’ Novembru 2020 – HB vs EIB

11.1.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 9/32
            
         
      Rikors ippreżentat fis-17 ta’ Novembru 2020 – HB vs EIB
      (Kawża T-689/20)
      (2021/C 9/46)
      Lingwa tal-kawża: l-Ingliż
      
         Partijiet
      
      
         Rikorrenti: HB (rappreżentant: C. Bernard-Glanz, avukat)
      
         Konvenut: Bank Ewropew tal-Investiment (BEI)
      
         Talbiet
      
      Ir-rikorrenti jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tad-Deputat Segretarju Ġenerali tal-BEI tas-27 ta’ April 2020, li tittermina l-kuntratt tal-impjieg tagħha u, sa fejn ikun hemm bżonn, tannulla d-deċiżjoni li tiċħad it-talba għal reviżjoni tagħha, u;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv, li jallega żball manifest ta’ evalwazzjoni, ksur tal-prinċipju ta’ amministrazzjoni tajba u ksur tal-prinċipju ta’ kura tal-benessri tal-persunal, sa fejn:
                  
                              —
                           
                           
                              it-terminazzjoni tal-kuntratt tar-rikorrenti abbażi ta’ restrizzjonijiet baġitarji kien manifestament żbaljat, u kontra l-Ftehim ta’ Sussidju Speċifiku JASPERS 2020 u d-deċiżjoni tal-Kumitat Amministrattiv tal-BEI tal-2019;
                           
                        
                              —
                           
                           
                              it-terminazzjoni tal-kuntratt tar-rikorrenti fuq il-bażi li l-piż tax-xogħol tad-Diviżjoni dwar l-Iżvilupp Intelliġenti ta’ JASPERS, fejn kienet ikkollokata r-rikorrenti, kien inqas minn dak ta’ diviżjonijiet oħra ta’ JASPERS u li, b’riżultat ta’ dan, ma kienx hemm bżonn kummerċjali li r-rikorrenti tinżamm fil-pożizzjoni tagħha kienet manifestament żbaljata; u
                           
                        
                              —
                           
                           
                              it-terminazzjoni tal-kuntratt tar-rikorrenti kienet manifestament tmur kontra l-interess tas-servizz, kemm minn perspettiva amministrattiva, finanzjarja jew ta’ piż tax-xogħol, u tikser il-prinċipju ta’ amministrazzjoni tajba u l-obbligu ta’ kura tal-benessri tal-persunal.
                           
                        
            
                  2.
               
               
                  It-tieni motiv, li jallega arbitrarjetà u ksur tal-prinċipju ta’ amministrazzjoni tajba, sa fejn, f’kuntest fejn il-konvenut jargumenta li għandu jkeċċi ftit mill-persunal tiegħu minħabba restrizzjonijiet baġitarji, imur kontra l-amministrazzjoni tajba u huwa arbitrarju li ma jiġix stabbilit pjan ta’ tnaqqis tal-persunal, inkluża kwantifikazzjoni tan-numru ta’ pożizzjonijiet li għandhom jitneħħew, u l-kriterji oġġettivi biex dawn jintgħażlu, li abbażi tagħhom jistgħu jittieħdu deċiżjonijiet fir-rigward ta’ membri tal-persunal individwali, qabel ma jiġu adottati deċiżjonijiet ta’ terminazzjoni ta’ kuntratti ta’ impjieg, bħal dik ikkontestata mir-rikorrenti.
               
            
                  3.
               
               
                  It-tielet motiv, li jallega nuqqas ta’ kompetenza tal-awtur tal-att, sa fejn l-awtur tad-deċiżjoni kkontestata, id-Deputat Segretarju Ġenerali tal-BEI, ma kellux is-setgħa li jadottaha.